Taxibestuurder vas vir moordArgieffoto. ŉ Taxibestuurder is Dinsdag in Johannesburg se middestad in hegtenis geneem nadat hy glo ŉ man tydens ŉ argument doodgeskiet het. Die 30-jarige slagoffer het glo in Breestraat langs die taxi gestaan toe die skietery plaasgevind het, het ao. Xoli Mbele, ŉ polisiewoordvoerder, Woensdag gesê. “Dit is in die stadium onseker waaroor die argument was, en of die slagoffer ŉ passasier was,” het Mbele gesê. “Die taxibestuurder het sy vuurwapen uitgehaal en die slagoffer een keer in sy bolyf geskiet.” Paramedici het die slagoffer op die toneel dood verklaar. Die taxibestuurder is in hegtenis geneem en die polisie het beslag gelê op sy vuurwapen. Hy moet binnekort in die Johannesburgse landdroshof verskyn.